SYNEX บวกเกิน 8% คาดกำไร Q4/59 โตเด่นรับไฮซีซั่น
SYNEX บวกเกิน 8% ล่าสุด ณ เวลา 15.09 น. ราคาอยู่ที่ 6.55 บาท บวก 0.50 บาท หรือ 8.26% สูงสุดที่ 6.70 บาท ต่ำสุดที่ 6.05 บาท มูลค่าซื้อขายที่ 111.17 ล้านบาท โบรกฯ แนะ “ซื้อ” ชูเป้า 6.80 บาท คาดกำไร Q4/59 โตเด่นรับไฮซีซั่น-รับอานิสงส์มาตรการช้อปช่วยชาติ
16 ธ.ค. 2559

ผู้สื่อข่าวรายงานว่า ราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 15.09 น. ราคาอยู่ที่ 6.55 บาท บวก 0.50 บาท หรือ 8.26% สูงสุดที่ 6.70บาท ต่ำสุดที่ 6.05 บาท มูลค่าซื้อขายที่ 111.17 ล้านบาท 

ด้าน บล.เคทีบี ระบุว่า แนะนำ”ซื้อ” SYNEX เป้าหมาย 6.80 บาท/หุ้น เนื่องจากผลประกอบการงวดไตรมาส 3/59 ทำกำไรสูงสุดในรอบ 14 ไตรมาส และคาดว่ายังทำกำไรดีได้อย่างต่อเนื่องในไตรมาส 4/59 เนื่องจากจะมีการรับรู้รายได้จากงานภาครัฐฯเข้ามามาก อีกทั้ง SYNEX ยังเป็นตัวแทนการขายโทรศัพท์ Huawei ซึ่งยอดขายน่าจะดี เนื่องจากมีการออกรุ่นใหม่ คือ รุ่น MATE 9 ที่เพิ่งวางขายไปได้ไม่นานนี้ น่าจะได้รับการตอบรับที่ดี เพราะมีจุดเด่นที่กล้องถ่ายภาพที่มีการพัฒนาร่วมกับค่ายไลก้า
นอกจากนี้ มาตรการช้อปช่วยชาติของภาครัฐฯหากออกมาก็น่าจะส่งผลดีต่อ SYNEX ด้วย ทำให้การจับจ่ายใช้สอยดีขึ้น ซึ่ง SYNEX ก็ขายอุปกรณ์ด้าน IT โดยขายส่งให้กับเอเยนต์ รวมไปถึง SYNEX น่าจะได้รับแรงหนุนจากที่มีแผนร่วมทุนกับพันธมิตรใหม่ในการปล่อยสินเชื่ออุปกรณ์ด้าน IT คาดว่าจะได้ข้อสรุปในปลายปีนี้
สำหรับปี 60 ทาง SYNEX ก็มีแผนจะขยายตลาดไปยังต่างประเทศโดยจะขยายไปที่กลุ่ม CLMV นอกจากนี้ SYNEX ยังเป็นหุ้นที่ให้อัตราผลตอบแทนจากปันผลที่ดีด้วยถึง 6%
พร้อมคาดการณ์กำไรสุทธิปี 59 ไว้ที่ 373 ล้านบาท เพิ่มขึ้น 4% จากปี 2558 ที่มีกำไรสุทธิ 359 ล้านบาท และในปี 60 คาดว่าจะมีกำไรสุทธิ 418 ล้านบาท เติบโต 12% จากปี 59